La CRR ha festiva 50 onns

Quest atun ha la CRR festivà en il Teater da la citad a Cuira ses giubileum da 50 onns ed al medem mument prendì cumià dal president Fidel Caviezel. En ils pleds da giubileum durant il gentar festiv en il Titthof a Cuira han pliras persunalitads da la Societad svizra da radio e televisiun (SSR) undrà ils merits dal president partent. Durant ses temp d'uffizi è il temp da program ed il dumber da plazzas da lavur tar il Radio e la Televisiun rumantscha vegnids augmentads considerablamain, malgrà la recessiun. Ses successur è l'anteriur cusseglier dals chantuns Luregn Mathias Cavelty. Sco mintg'onn han ins er repartì ils premis da cultura da la CRR. Quest onn al Cercel musical sursilvan ed al Chor da baselgia da la Val Müstair.
Omadus han embellì la festa cun contribuziuns d'auta qualitad. Per il giubileum ha Fidel Caviezel scrit ina cronica voluminusa da la CRR che dat in'invista interessanta en il svilup da questa organisaziun. Ultra da quai ha il Radio rumantsch edì in disc cumpact “Vuschs dal passà” cun 40 curtas contribuziuns rumantschas originalas dal 1936 fin al 1960 ord la Fonoteca naziunala svizra, documents che sveglian bleras regurdanzas istoricas e persunalas.

[Pagina rumantscha]